Source: https://humanet.sk/blog/postup-pri-oprave-danoveho-rezimu-pri-dodani-stavebnych-prac-podla-69-ods-12-pism-j-zakona-o-dph-v-pripade-ak-bola-dan-uplatnena-a-nemala-byt
Timestamp: 2020-04-06 18:44:14+00:00
Document Index: 8759164

Matched Legal Cases: ['§ 69', '§ 69', '§ 69', '§ 69', '§ 49', '§ 51', '§ 69', '§ 49']

Postup pri oprave daňového režimu pri dodaní stavebných prác podľa § 69 ods. 12 písm. j) zákona o DPH v prípade, ak bola daň uplatnená a nemala byť | Humanet
Postup pri oprave daňového režimu pri dodaní stavebných prác podľa § 69 ods. 12 písm. j) zákona o DPH v prípade, ak bola daň uplatnená a nemala byť
Ak platiteľ (dodávateľ) dodá v tuzemsku inému platiteľovi stavebné práce patriace do sekcie F klasifikácie CPA a nesprávne pri ich fakturácii k cene uplatní daň, ktorú zahrnie do daňového priznania za príslušné zdaňovacie obdobie, pri zistení tejto skutočnosti a oprave tohto omylu postupuje takto:
vyhotoví opravnú faktúru v prospech odberateľa, ktorou zníži cenu stavebných prác účtovaných pôvodnou faktúrou o sumu neoprávnene účtovanej DPH a ktorou doplní pôvodnú faktúru o text „prenesenie daňovej povinnosti“. Opravnú faktúru uvedie do kontrolného výkazu do časti C.1. za zdaňovacie obdobie, v ktorom vyhotovil opravnú faktúru,
podá dodatočné daňové priznanie k zdaňovaciemu obdobiu, v ktorom odviedol nesprávne daň zo stavebných prác patriacich do sekcie F klasifikácie CPA.
Ak platiteľ (odberateľ) od vyššie uvedeného platiteľa (dodávateľa) prijal v tuzemsku stavebné práce patriace do sekcie F klasifikácie CPA a neodviedol z nich daň podľa § 69 ods. 12 písm. j) zákona o DPH a svoje pochybenie zistil až na základe prijatej opravnej faktúry, ktorou mu dodávateľ znížil cenu stavebných prác pôvodne účtovaných s daňou o sumu neoprávnene účtovanej DPH, postupuje takto:
podá dodatočné daňové priznanie k zdaňovaciemu obdobiu, v ktorom prijal stavebné práce a odvedie z nich daň podľa § 69 ods. 12 písm. j) zákona o DPH. Ak spĺňa podmienky § 49 - § 51 zákona o DPH, môže si zároveň odpočítať ním uplatnenú daň zo stavebných prác,
ak si neoprávnene odpočítal daň nesprávne uvedenú na faktúre vyhotovenej dodávateľom, (ktorý pri dodaní stavebných prác neuplatnil prenos daňovej povinnosti, ale ich zdanil), podá dodatočné daňové priznanie k zdaňovaciemu obdobiu, v ktorom si neoprávnene odpočítal daň z predmetnej faktúry,
podá dodatočný kontrolný výkaz za zdaňovacie obdobie, v ktorom prijal stavebné práce a uvedie v ňom v časti B.1. s kódom opravy 2 údaje z pôvodnej faktúry na prijaté stavebné práce,
prijatú opravnú faktúru, ktorou mu dodávateľ znížil cenu stavebných prác (pôvodne účtovaných s daňou) o sumu neoprávnene účtovanej DPH, uvedie v časti C.2. kontrolného výkazu za zdaňovacie obdobie, v ktorom obdržal túto opravnú faktúru.
Platiteľ (dodávateľ) pre iného platiteľa v apríli 2016 vykonal inštaláciu klimatizácie na budove okresného úradu v sume 12 000 eur. Na túto sumu nesprávne vyhotovil faktúru so základom dane 10 000 eur a 20% DPH v sume 2 000 eur. Dodávateľ z faktúry daň odviedol v daňovom priznaní za zdaňovacie obdobie IV/2016 a odberateľ si z prijatej faktúry uplatnil odpočet dane v sume 2 000 eur v daňovom priznaní za zdaňovacie obdobie IV/2016. Dodávateľ zistil v auguste 2016, že predmetné stavebné práce podliehali prenosu daňovej povinnosti podľa § 69 ods. 12 písm. j) zákona o DPH, na základe čoho 10.08.2016 vyhotovil opravnú faktúru, ktorou znížil cenu prác účtovaných pôvodnou faktúrou o sumu neoprávnene účtovanej DPH a doplnil pôvodnú faktúru o text „prenesenie daňovej povinnosti“. Opravnú faktúru odberateľ obdržal v auguste 2016. Až na základe tejto faktúry si uvedomil, že v apríli 2016 prijal stavebné práce, ktoré mal „samozdaniť“.
Postup pri oprave
podá dodatočné daňové priznanie za IV/2016, v ktorom zníži riadky 3 a 4 o príslušné sumy uvedené na pôvodnej faktúre,
vyhotovenú opravnú faktúru uvedie v kontrolnom výkaze za VIII/2016 v časti C.1.
podá dodatočné daňové priznanie za IV/2016, v ktorom zníži riadok 23 a riadok 21 o sumu neoprávnene odpočítanej dane z pôvodnej faktúry, zvýši riadky 9 a 10 o sumu prijatých stavebných prác a príslušnej DPH a zvýši riadok 21 o sumu odpočítanej ním uplatnenej dane zo stavebných prác, ak spĺňa podmienky na odpočítanie dane podľa § 49 - 51 zákona o DPH a ak si uplatní odpočítanie dane za IV/2016,
podá dodatočný kontrolný výkaz za IV/2016, v ktorom v časti B.1. uvedie pôvodnú faktúru,
prijatú opravnú faktúru od dodávateľa uvedie do kontrolného výkazu za VIII/2016 do časti C.2.